“หุ้นเอเชีย” เปิดลบ! นลท.กังวลโควิดสายพันธุ์ “โอไมครอน” หลังพบผู้ติดเชื้อหลายปท.
“หุ้นเอเชีย” เปิดลบ! นักลงทุนขายลดความเสี่ยง เหตุกังวลเกี่ยวกับไวรัสโควิด-19 สายพันธุ์โอไมครอนที่พบในแอฟริกาใต้ หลังมีผู้ติดเชื้อในหลายประเทศ อีกทั้ง WHO ประกาศให้เป็นสายพันธุ์ที่น่าวิตก
29 พ.ย. 2564

ผู้สื่อข่าวรายงานว่า ตลาดหุ้นเอเชียเปิดเช้าร่วง เนื่องจากนักลงทุนยังวิตกกังวลเกี่ยวกับไวรัสโควิด-19 สายพันธุ์โอไมครอนหลังพบผู้ติดเชื้อในหลายประเทศ
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 28,337.96 จุด ลดลง 413.66 จุด หรือ -1.44%, ดัชนี HSI ตลาดหุ้นฮ่องกงเปิดวันนี้ที่ 23,910.49 จุด ลดลง 170.03 จุด หรือ -0.71% และดัชนี SSE Composite ตลาดหุ้นจีนเปิดวันนี้ที่ 3,528.67 จุด ลดลง 35.42 จุด หรือ -0.99%
ด้านนักลงทุนยังคงจับตาสถานการณ์การแพร่ระบาดของไวรัสโควิด-19 สายพันธุ์โอไมครอนที่พบในแอฟริกาใต้ โดยองค์การอนามัยโลก (WHO) ประกาศว่า ไวรัสโอไมครอนเป็นสายพันธุ์ที่น่าวิตก และอาจแพร่ระบาดได้อย่างรวดเร็วมากกว่าสายพันธุ์อื่นๆ ทั้งนี้ โอไมครอนเป็นไวรัสโควิด-19 สายพันธุ์ที่ 5 ที่ WHO ประกาศให้เป็นสายพันธุ์ที่น่าวิตก
ส่วนรายงานล่าสุดระบุว่า แคนาดาพบผู้ติดเชื้อไวรัสโควิด-19 สายพันธุ์โอไมครอนจำนวน 2 รายในเมืองออตตาวา ซึ่งเป็นเมืองหลวงของแคนาดา โดยผู้ติดเชื้อทั้ง 2 รายเพิ่งเดินทางกลับจากประเทศไนจีเรียเมื่อเร็วๆ นี้
นอกจากนี้หน่วยงานด้านสุขภาพของรัฐนิวเซาท์เวลส์ ประเทศออสเตรเลีย ได้ยืนยันว่าพบผู้ติดเชื้อโควิดสายพันธุ์โอไมครอน 2 ราย หลังทำการตรวจหาเชื้อในนักท่องเที่ยวที่เดินทางมาจากต่างประเทศ ทางด้านอังกฤษเปิดเผยว่า พบผู้ติดเชื้อโควิด-19 สายพันธุ์โอไมครอน (Omicron) แล้ว 2 รายเช่นกันในเมืองเชล์มสฟอร์ดและเมืองนอตติงแฮม และมีความเชื่อมโยงกัน
สำหรับข้อมูลเศรษฐกิจในภูมิภาคที่มีกำหนดเปิดเผยวันนี้ ได้แก่ ยอดค้าปลีกเดือนต.ค.ของญี่ปุ่น